Målsætningen for Fonden for Entreprenørskab - Young Enterprise er at sikre, at flere elever og studerende på alle uddannelsesniveauer introduceres for og deltager i entreprenørskabsundervisning, herunder at entreprenørskab bliver en integreret del af vores uddannelsessystem. Entreprenørskab kan læres. Det er fondens grundsten. Aktiviteterne og måderne, det gøres på, er mange, og der udvikles stadig nye rammer for at være med til at sikre, at Danmark også i fremtiden kan byde ind med endnu flere levedygtige iværksættere. Fordi Fonden for Entreprenørskab - Young Enterprise dækker alle uddannelsesniveauer, sikres der progressionen i entreprenørskabsundervisning - fra grundskolen til de videregående uddannelser - det vil sige over en million elever og studerende samt deres lærere og undervisere.